### Beslutningstema

I denne sag skal besluttes, om forslag til nye generelle salgsvilkår for parcel- og sommerhusgrunde, erhvervsgrunde og bygninger samt vilkårene for reservation af en parcelhusgrund kan godkendes.

### Historik

[adresse] generelle salgsvilkår for parcel- og sommerhusgrunde samt erhvervsgrunde er senest opdateret i 2012.

### Sagsfremstilling

[adresse] generelle salgsvilkår for salg af parcel- og sommerhusgrunde samt erhvervsgrunde trænger til at blive opdateret. Det er 10 år siden, det er sket sidst. Derfor har afdelingen Ejendomme tilrettet salgsvilkårene og lavet nye generelle salgsvilkår for salg af bygninger, se vedlagte bilag. Forslag til rettelser er markeret med rødt i vedlagte salgsvilkår. Udover de generelle salgsvilkår laves særlige salgsvilkår gældende for hver enkelt grund/bygning.

Væsentlige ændringer i forhold til de tidligere godkendte generelle salgsvilkår:

Parcel- og sommerhusgrunde

* Under jordbundsforhold øges vilkårene for muligheder for at få erstatning for jordbundsforhold, da det er meget begrænset hvad, de kan få i dag. Der tilføjes også ledninger og rør under ansvarsfraskrivelsen.
* At køber skal afholde udgifter til flytning af kabelskabe, brønde, rister, lamper eller beplantning, hvis køber ønsker, at få det flyttet.
* Information i forhold til hvad grundejerforeningens forpligtigelser er.
* Information i forhold til plantning og vedligeholdelse af hegn.
* Information i forhold til afvanding, dræn og vandløb.
* Ved køb af to parcelhusgrunde til sammenlægning skal udover 2 x kloaktilslutningsbidrag også betales 2 x vand- og eltilslutningsbidrag og afbrydelse af stik.

I dag tilbydes interesserede købere at kunne blive "noteret som interesseret" til en parcelhusgrund. Hvis en anden interesseret køber vælger at afgive et bud på grunden, så har den noterede køber tre dage til også at indsende et bud. Den af de to budgivere, der har afgivet det højeste købstilbud, kan købe grunden. Den første, der har stået noteret som interesseret har måske allerede været i banken for at få økonomien på plads, ved et byggefirma, for at få lavet tegninger for opførelse af et hus og har fået lavet yderligere jordbundsundersøgelser på grunden. Det er uheldigt for den interesserede køber, hvis det er den anden budgiver, der har afgivet det højeste bud og har fået grunden. For at give interesserede købere en bedre borgerservice foreslås derfor, at der i stedet for "notering som interesseret" indføres en reservationsmulighed. Forslag til vilkår for reservation af en parcelhusgrund er vedlagt.

[adresse]:

* Erhvervsgrunde er ofte ikke udstykkede, så tekst om at købesummen reguleres i forhold til landinspektørens opmåling af grunden er tilrettet.
* Under byggemodningsudgifter er præciseret, hvad Tønder Kommune betaler i forhold til etablering af en overkørsel til grunden.
* Uddybning af tekst om forpligtigelsen til at tinglyse en servitut om erhvervspligt.
* Fraskrivelse i forhold til jordbundsforhold.
* Kommunalbestyrelsen har i 2020 besluttet, at lave en forundersøgelse for fortidsminder af al kommunens erhvervsjord og at kommunen foretager udgravning, hvor det er strategisk relevant for et salg. Der er derfor tilføjet tekst i salgsvilkårene om dette og at Tønder Kommune betaler for udgravning, hvor bygningen skal opføres i forhold til den første byggetilladelse. Derefter betaler køber selv.
* En fraskrivelse i forhold til ledningsanlæg.
* Præcisering af købers ansvar i forhold til gældende lokalplan.
* Retablering ved skader/oplag af byggematerialer.
* Information i forhold til afvanding, dræn og vandløb.

Bygninger:

Kommunalbestyrelsen har ikke tidligere godkendt generelle salgsvilkår for bygninger. Tidligere har salgsvilkårene ikke været opdelt i generelle og særlige salgsvilkår. Der henvises til vedlagte nye udkast til vilkår.

Generelt:

* Det er præciseret, hvad aftalegrundlaget er for ejendomshandlen.
* I forhold til betaling af købesummen, skal købesummen i dag betales på overtagelsesdatoen. Hvis der er mere end 1 måned til overtagelsesdatoen, skal der stilles en bankgaranti senest 6 dage efter, at køber har modtaget acceptskrivelsen fra Tønder Kommune. Dette ændres til, at køber skal stille en bankgaranti eller deponere købesummen senest 7 bankdage efter modtagelsen af acceptskrivelsen fra Tønder Kommune efter fortrydelsesrettens udløb.

Nogle af ændringerne i salgsvilkårene for salg af parcel- og sommerhusgrunde samt erhvervsgrunde er væsentlige ændringer, så derfor skal alle grunde, der ligger til salg på kommunens hjemmeside, jf. udbudsbekendtgørelsen udbydes igen i offentligt udbud. Alle de bygninger, kommunen har til salg pt., er udbudt via ejendomsmæglere, som har lavet salgsvilkårene. Det foreslås derfor, at de generelle salgsvilkår for bygninger først gælder for udbud af nye bygninger.

### Lovgrundlag

Udbudsbekendtgørelsen, Styrelsesloven.

### Direktøren for Teknik, Klima og Beskæftigelse indstiller,

at de nye generelle salgsvilkår for parcel- og sommerhusgrunde, erhvervsgrunde og bygninger godkendes,

at alle grunde, der er til salg på kommunens hjemmeside udbydes offentligt til salg med de nye generelle salgsvilkår,

at de generelle salgsvilkår for bygninger gælder for kommende bygninger, der skal udbydes offentligt til salg,

at vilkår for reservation af parcelhusgrunde godkendes, og

at indstillingen videresendes til Økonomiudvalget og Kommunalbestyrelsen.

Beslutning fra Teknik- og Miljøudvalget, 16. august 2022, pkt. 10:

Indstillingen anbefales.

Daniel Jørgensen deltog ikke i mødet.

Beslutning fra Økonomiudvalget, 24. august 2022, pkt. 17:

Indstillingen anbefales.

### Beslutning

Indstillingen godkendt.

Otto Andresen (C) deltog ikke i mødet.